《崇禧夜坐》
宋代·刘宰

淮浙千万山，兹山钟秀异。
山中四时好，雪景更佳耳。
危登俯八荒，岂无超诣士。
春游眩红紫，秋赏挹苍翠。
冲寒缭冰崖，问讯世能几。
山神出奇观，似慰远来意。
漫空飞六花，匝地掩无秽。
颇疑群玉府，飘堕人间世。
又疑姑射仙，与物洗疵疠。
意行辄有得，旷望了无际。
便欲呼云车，御风驾六气。
举酒酹初平，逍遥聊卒岁。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。